Ruotsin puolustusvaliokunnan pomo Allan Widman vaati torstaina Ruotsia lopettamaan kuhnimisen ja nopeuttamaan sotilaallista varustautumistaan.

Puolustusvoimansa alas ajaneessa Ruotsissa on säikähdetty Venäjän sotilaallista voimannäyttöä Itämerellä.

Länsinaapurissa etsitään nyt syyllisiä armeijan rappioon ja vaaditaan sotilaallisen kyvyn vahvistamista.

Kokenut suomalaisupseeri arvioi, että ruotsalaisten murtuva maanpuolustustahto on suurempi vaara Suomelle kuin Ruotsille.

Suomalaisruotsalaisen amfibiojoukon sotilaita harjoitustauolla. Ruotsin ja Suomen sotilasyhteistyö saattaa olla pettävä unelma. Asiantuntija varoittaa, että Ruotsin puolustuksen alasajon ja henkisen kantin pettämisen vuoksi Suomen toiveet operatiivisesta avusta Ruotsista ja Ahvenanmaan yhteinen puolustaminen ovat heikkenemässä. ANDERS SJÖDéN / RUOTSIN PUOLUSTUSVOIMAT

Ruotsin puolustusvaliokunnan pomo Allan Widman vaati torstaina Ruotsia lopettamaan kuhnimisen ja nopeuttamaan sotilaallista varustautumistaan.

Liberaalipuolueen kansanedustaja Widman säikähti Kaliningradiin purjehtineita Venäjän laivaston kahta risteilyohjuskorvettia.Ruotsin tv:lle antamassaan haastattelussa Widman sanoi hälyttävästi, että sodan vaara on todellinen.

Kuitenkin iso osa Ruotsin sotaväen hankintaprojekteista valmistuu Widmanin mukaan vasta viiden, kahdeksan tai kymmenen vuoden kuluttua.

Tämä ei hänelle riitä. Widman vaatii Ruotsia vahvistamaan sotilaallista pelotekykyä nopeammin ja jo lähiaikoina.

Syyllisten jahti

Widman on ennenkin herättänyt huomiota samantapaisilla heitoillaan.

Hän on ammattipoliitikko ja yksi sadoista ruotsalaispäättäjistä, jotka ovat romuttaneet Ruotsin puolustuksen. Vastuu rappiotilasta painaa nyt monia.

Ruotsalaiset tappelevat keskenään ja etsivät syyllisiä.

Tyypillinen tapaus sattui alkuviikosta, kun Ruotsissa uutisoitiin, että maan ilmavoimat kärsii lähivuosina pilottipulasta.Hävittäjälentäjän tehtävä ei kiinnosta nuoria yhtä paljon kuin ennen, minkä vuoksi ilmavoimat ei pysty seulomaan tarpeeksi sellaisia ohjaajaoppilaita, jotka soveltuisivat Saabin puikkoihin.

Toista oli ennen, kun useimmat nuoret tulivat asepalveluun. Asepalvelu tuotti paljon lentäjäkandidaatteja mistä valita.

Lyhytviestipalvelu Twitterissä yleisen asepalvelun lopettamisesta höykytettiin entistä puolustusministeriä Sten Tolgforsia, joka oli erehtynyt valittelemaan pilottipulaa.

Ruotsi on ilmoittanut, että se aikoo palauttaa asepalveluksen ja pysyvät joukot Gotlantiin. Arkistokuva erikoisjoukkojen harjoituksista Gotlannista. JIMMY CROONA / RUOTSIN PUOLUSTUSVOIMAT

Moraali romahtanut

– Ruotsalaisten henkinen kriisinkestävyys ja maanpuolustustahto ovat murtumassa. Ilmiöstä on enemmän vaaraa Suomelle kuin Ruotsille.

Näin tylysti arvioi komentaja evp. Kenneth Nyholm uusimmassa Rannikon puolustaja –lehdessä. Nyholm on suomalainen upseeri, joka on palvellut muun muassa sotilasasiamiehenä Baltian maissa ja natolaisen Baltic Defence Collegen laitoksenjohtajana.

Ruotsin puolustuksen alasajon ja henkisen kantin pettämisen vuoksi Suomen toiveet operatiivisesta avusta Ruotsista ja Ahvenanmaan yhteinen puolustaminen ovat Nyholmin mukaan heikkenemässä.

Vain 15 prosenttia ruotsalaista uskoo, että Ruotsin asevoimat kykenee puolustamaan omaa maataan.

Henkilöstön ammattiliitoissa tehdystä kyselystä käy Nyholmin mukaan ilmi, että kantahenkilökunnan moraali on romahtanut. Upseereista 69 prosenttia valitsisi nyt muun kuin upseerin uran.

Tavaraa pilkkahintaan

Ruotsi ajoi alas puolustusvoimansa noin 20 vuodessa vaiheittain. Puolustusvoimien rahoitusta leikattiin surutta ja puolustuksen painopisteeksen Ruotsi valitsi kansainvälisen kriisinhallinnan.

Kriisinhallintamenot osoittautuivat kuitenkin odotettua suuremmiksi ja puolustusvoimien hallintouudistus arveltua monimutkaisemmaksi. Poliitikkojen vakiolääke näihin ongelmiin olivat lisäleikkaukset.

Kaksi vuosikymmentä sitten Ruotsin ilmavoimat oli yksi maailman vahvimmista. Tällä hetkellä operatiivisessa käytössä on ehkä enää 60 hävittäjää eli suunnilleen saman verran kuin Suomella.

Ruotsi käytännössä lakkautti yleisen asevelvollisuuden ja ainutlaatuisen liikekannallepanojärjestelmänsä. Samalla se purki valtavat sotatarvikevarastonsa.

Tuhansissa varikoissa oli jokaiselle sodan ajan sotilaalle aseet ja muut vehkeet. Näitä tavaroita myytiin huutokaupoissa pilkkahintaan.

Monella suomalaisellakin on näitä ylijäämätuotteita suksipareista ja upseereiden kaninturkkilakeista maastokalsareihin.

Ruotsi värvää nykyisin sotaväen rekryytit vaikka kadun ohikulkijoista, sillä maassa on ammattilaisarmeija ja yleinen asepalvelus on jäissä. ROBIN KRüGER / RUOTSIN PUOLUSTUSVOIMAT

Kalliit rauhanosingot

Suurimmat virheet teki sotilasjohto. Kenraalit ehdottivat poliitikoille joustavaa puolustusratkaisua.

Poliitikoille ehdotus tuli kuin ylimääräisenä joululahjana. Joustava tarkoitti poliitikoille sitä, että puolustusmäärärahoja saattoi karsia heti ja lisätä niitä sitten ehkä joskus tulevaisuudessa, jos turvallisuustilanne kiristyy.

Leikkaukset toteutettiin useilla valtiopäivillä. Kaikkien rauhanosinkojen jälkeen Ruotsilla on tänään pelkkä tynkäarmeija, joka maan puolustusvoimien ylipäällikön mukaan pystyy puolustamaan yhtä kohdetta yhden viikon.

Ruotsi on tällä hetkellä lähes epätoivoisen tilanteen edessä, kun se nyt yrittää polkaista tyhjästä puolustuskykyä. Tämä on tärkein syy siihen, miksi porvaripuolueet haluavat Ruotsin Natoon eli nauttimaan toisten vieraanvaraisuudesta ja turvasta.

Kuten aina, Ruotsi mielellään turvaa myös Suomeen.

Tasavallan presidentti Tarja Halonen arvosteli Ruotsin puolustusleikkauksia vuonna 2004.

Halonen suututti Ruotsin hallituksen sanottuaan, ettei Suomi voi tehdä ”ruotsalaista liikettä” ja jättää puolustusta ”naapureiden varaan”.

Ruotsin silloinen puolustusministeri Leni Björklund antoi Haloselle kaulimella takaisin.

Björklund haukkui Suomen varusmiesarmeijan vanhanaikaiseksi kun sen sijaan Ruotsi panostaa ”tehokkaampaan ja iskukykyisempään” puolustukseen.